Fallstriper

Fallstriper er striper, tjafser eller en kompakt vegg av nedbør (regn, snø, sludd og/eller hagl) under nedbørskyer. De forekommer under et jevnt nedbørskylag (Nimbostratus), men er gjerne mest markert under bygeskyer (Cumulonimbus). Det gjenspeiler seg i betegnelsen skur (regnskur, haglskur), som stammer fra norrønt og betyr nærmet «regnet som går» (jf. «det går en skur borte i åsen»); de markerte fallstripene gjør det lett å se hvor det regner. Fallstripene kan imidlertid være skjult bak nærliggende skyer eller dis.

Fallstriper kan vise seg bare i høyden (Virga) fordi nedbøren fordamper innen den når bakken. På Østlandet er dette vanlig når kjølig og ustabil bygeluft fra Norskehavet presses over fjellene i vest og nordvest. Dermed slipper den mesteparten av nedbøren og tørkes ut, men kan fortsatt være ustabil når den kommer frem til Østlandet. Virga kan også forekomme i en nydannet byge fordi nedbøren ennå ikke har nådd bakken. Ofte når fallstripene helt ned til bakken. Fallstripene kan gi et inntrykk av nedbørens form og intensitet, og også av hva slags vær som for øvrig følger med:
En regnbue, som forekommer hvis du betrakter skyene med en lav sol i ryggen, viser at nedbøren faller som regn.
En klar regnbue i friske farger tyder på kraftig regn med store dråper; en svakere regnbue tyder på mindre dråper.
Skarpt avgrensede fallstriper tyder på nedbør med store dråper. Diffuse fallstriper, som er typisk for dagsregnet», tyder på nedbør med mindre dråper.
Tjafsete fallstriper er tegn på snø; rette striper tyder på regn.
Hvite fallstriper tyder på hagl eller snø.
Hvis fallstripene blir svakere før de når bakken (uten å forsvinne helt), kan det skyldes at snø eller hagl går over til regn (regndråper forringer sikten mindre enn snø- og iskrystaller ved samme nedbørintensitet).
Fallstriper som utgjør en massiv vegg og skjuler bakgrunnen (fjernere skyer, fjell osv.) fullstendig, også når skyene kommer ganske nær, tyder på mye nedbør.
Synlige skyer, fjell osv. bak fallstripene tyder på moderate nedbørmengder.
Et smalt, påfallende mørkt (av og til hvitt) område i fallstripene er oftest et område med særlig sterk nedbør, kanskje skybrudd eller kraftig haglvær. Det kan forveksles med en tornado.
Hvis fallstripene mangler eller er påfallende lite utviklet i forhold til skyen(e)s omfang, og særlig hvis du ser lyn og/eller hører torden, tyder dette på byge(r) under utvikling.
Hvis fallstripene er påfallende massive i forhold til skyen(e)s omfang, tyder dette på at bygen(e) er i ferd med å dø ut.
Når nedbøren fordamper før den når bakken (Virga), avkjøles luften og blir dermed tyngre enn luften omkring. Dette kan føre til sterke – til dels farlige – fallvinder.
Når en byge nærmer seg, sees ev. lynnedslag ofte i forkant av de sterkeste fallstripene. Tiden fra du ser lynet til du hører torden kan brukes til å beregne avstanden til uværet.

Referanser

Meteorologi
Nedbør